Brixi, Otto, poslanec NR SR (2014-07-01):
Ďakujem pekne, pán predsedajúci. Ctené kolegyne, kolegovia, ja nadviažem plynulo na dôvodovú správu, ktorú som tu prečítal minulý týždeň, a keďže ju nemám dnes pri sebe, tak len v krátkosti vypichnem body, ktorých sa predmetná novela zákona o bytoch a nebytových priestoroch dotýka. V samotnej novele definujeme nanovo pojmy prevádzka, údržba, oprava, rekonštrukcia a modernizácia, čo, čím dôjde k precizovaniu pojmov, ktoré dnes v dnešnom znení zákona vyvolávajú mnohé aplikačné nejasnosti. Zavádzame povinnosti správcu predložiť vlastníkom bytov a nebytových priestorov v dome správu o činnosti za predchádzajúci rok, v prípade, že správca takúto správu nepredloží, nebude mať nárok až do jej predloženia na, nárok na platby za samotnú správu. Zavádzame povinnosť správcu predložiť a priebežne zverejňovať na mieste alebo na webovom sídle, resp. mieste obvyklom, teda v spoločných častiach domu, postup pri obstarávaní tovarov a služieb v rámci zabezpečovania prevádzky, údržby, opravy, rekonštrukcie a modernizácie a pri všetkých iných činnostiach spojených so správou domu, čo bude mať za následok to, že ľudia budú mať veľmi exaktnú vedomosť o tom, ako sa ich peniaze vo fonde opráv používajú a aký bol priebeh obstarávaní zo strany správcu, čiže už nebude možné doniesť niekoľko ponúk, mnohokrát aj doma na kolene urobených a predložiť ich samotným vlastníkom bytov na schválenie. Zavádzame povinnosti správcu alebo predsedu spoločenstva zabezpečiť odstránenie chyby alebo porúch technických zariadení, ktoré boli zistené kontrolou stavu bezpečnosti technického zariadenia, resp. zariadení, ak bezprostredne ohrozujú život, zdravie alebo majetok, a to aj bez súhlasu vlastníkov bytov a nebytových priestorov v dome. Zavádzame povinnosť zohľadniť mieru využívania spoločných častí domu a spoločných zariadení domu vlastníkmi nebytových priestorov a garáží v dome tak, aby neboli ďalej postihovaní tým, v akej miere využívajú tieto nebytové priestory, a nedoplácali tak na väčšinu, ktorá tieto priestory neužíva. Zavádzame obmedzenia vlastníkov bytov alebo nebytových priestorov v dome v nasledovnom rozsahu: – Samotný vlastník, ktorý neužíva nejaké priestory v dome, konkrétne priestory uvedené v zákone o bytových a nebytových priestoroch, sa nemôže domáhať upustenia od povinnosti uhrádzať za tieto priestory preddavky do fondu prevádzky, údržby a opráv. – Samotný vlastník musí umožniť odstránenie nedostatkov zistených revíznymi kontrolami technických zariadení tak, aby nezodpovedali samotným poškodeniam a aby nezodpovedali samotnému možnému ohrozeniu bytov alebo zdravia v bytovom dome. – Samotný vlastník je povinný umožniť prístup do bytu alebo nebytového priestoru správcovi alebo predsedovi spoločenstiev vlastníkov bytov z dôvodu kontroly, či stavebné úpravy neohrozujú, nepoškodzujú alebo nemenia spoločné časti domu alebo spoločné zariadenia domu. – Samotný vlastník má v zmysle tejto novely právo zúčastňovať sa na správe domu, a to či už formou priamej účasti na členských schôdzach, priamej aktívnej participácii na správe domu a bytového, resp. nebytového fondu v dome alebo inou formou, ktorá v zákone je uvedená. – Samotný vlastník, tak ako tomu bolo doteraz, avšak precíznejšie, má možnosť hlasu za jeden jediný byt, a to tak, aby za jeden byt mohol uplatniť len toľko hlasov, koľko bytov teda vlastní, a teda uplatniť svoje hlasovacie právo ako celok. Zavádzame novinku vo forme samotnej zmeny kvóra, ktoré je potrebné na zmeny v akomkoľvek, akomkoľvek narábaní so samotným bytovým domom a samotnými zariadeniami v bytovom dome a s čímkoľvek, s čím samotná správa domu sa potýka, a to tak, že vlastníci samotných bytových a nebytových priestorov v dome už prijímajú rozhodnutia dvojtretinovou väčšinou hlasov všetkých vlastníkov bytov a nebytových priestorov. Ak, samozrejme, hlasujú o zmluve o úvere, o zmluve o zabezpečení úveru a o každom podobnom úvere, ktorý sa týka stavby alebo nadstavby, tak je potrebné mať kvórum nadpolovičnej väčšiny všetkých týchto prítomných na členskej schôdzi, čo opäť sflexibilní samotné prijímanie rozhodnutí a uznesení na schôdzach. Zavádzame aj povinnosť, a teda možnosť splnomocniť inú osobu na samotnej schôdzi, avšak tá už musí mať splnomocnenie, ktorého obsahom musí byť aj príkaz, ako má samotný splnomocnenec hlasovať, tak, aby sa takéto splnomocnenia nemohli falšovať, aby bolo jasne zadefinované, ak niekto teda sa na schôdzi nezúčastní, akú má ten, kto ho zastupuje, akú má povinnosť vo vzťahu k nakladaniu s takýmto hlasovaním. Zavádzame písomné hlasovanie, ktoré môže po novom – po tejto novele – vyhlásiť predseda rady, rada, správca alebo štvrtina vlastníkov bytových a nebytových priestorov v dome, ak na ich žiadosť nevyhlásil písomné hlasovanie správca alebo rada do 15 dní od doručenia žiadosti, čím sa správca už nemôže vyhýbať povinnosti plniť vôľu samotných vlastníkov bytových a nebytových priestorov. Čo je podstatné v zákone, veľmi špecifikujeme, ako môže naložiť vlastník bytu a nebytového priestoru v prípade, ak má pocit, že s fondom opráv bolo naložené v rozpore s požiadavkami obnovy a správy bytového domu, a teda má právo v zmysle Občianskeho súdneho poriadku obrátiť sa na súd v lehote, ktorú sme teda zmenili, a teda nie do 15 dní, ale do 30 dní od momentu, kedy sa dozvedel o prijatí takéhoto rozhodnutia na členskej schôdzi. Zatiaľ asi všetko. Ďakujem pekne.